בגולן טלקום מבטיחים: נוריד את מחירי הסלולר - תוכניות ערוץ 10 - נענע10
בגולן טלקום מבטיחים: "נוריד את מחירי הסלולר"
עודכן 22:54 18/07/2011
חברת גולן טלקום קיבלה אור ירוק להפוך לחברה סלולרית חדשה בישראל. מיכאל גולן, אחד משלושת אנשי העסקים שהקימו אותה, מבטיח שהחברה תייצר תחרות בשוק הסלולר: "כולם יודעים שבארץ חסרה תחרות, אך בשנת 2012, כשנתחיל למכור מכשירים, היא תחל"
מיכאל גולן, בן 33 שעלה לישראל מצרפת לפני שלוש שנים, הוא אחד משלושת אנשי העסקים שהקימו את חברת "גולן-טלקום". הבוקר, החברה שלו קיבלה אור ירוק להפוך לחברה סלולרית חדשה בישראל.
"כולם יודעים שבארץ חסרה תחרות, אך בשנת 2012, כשנתחיל למכור מכשירים, תחל התחרות בעולם התקשורת", מסביר גולן לחדשות 10. "התחרות טובה למען הצרכן".
לגולן ושותפיו ברור שהחברה שלהם צריכה להיות "רזה מאוד" כדי להצליח להציע לתושבים מחירים נמוכים. בצרפת הם כבר עשו את זה, ועכשיו הם מבטיחים גם בישראל מהפיכה אמיתית. "נוריד את המחיר בהרבה", הוא מתחייב. ב"גולן-טלקום" רוצים להציע מחיר זול וקבוע לצרכן, ללא תוספות ובלי הפתעות בחשבונית.